Sarah Connor
Sarah Connor (oik. Sarah Terenzi, o.s. Lewe, s. 13. kesäkuuta 1980 Delmenhorst, Ala-Saksi, Saksa) on saksalainen poplaulaja, joka julkaisi ensimmäisen albuminsa vuonna 2001.
Sarah Connor syntyi Delmenhorstissa, lähellä Bremeniä. Hän kuunteli nuorena soulmusiikkia ja lauloi gospelia kirkkokuorossa. Sarah opiskeli Delmenhorstissa musiikkipainotteisessa koulussa ja hänen ensiesiintymisensä tapahtui koulussa "Linie 1" -musikaalin pääroolissa. 17-vuotiaana hänet valittiin koulustaan esiintymään suuren idolinsa Michael Jacksonin konsertissa, jossa hän oli mukana kuorossa ”Earth Song” -kappaleessa.
15-vuotiaana Sarah äänitti ensimmäisen demonsa ja lähetti sen paikallisen Touché-poikabändin johtohahmolle Martin Scholzille. Scholz tuotti useita demoja Sarahille, joka käytti tuolloin taiteilijanimeä Sarah Gray. Sarah Gray -nimellä julkaistiin kuitenkin vain yksi single "This Christmas" joulukuussa 1999. Kyseisen singlen b-puolella oleva kappale, perinteinen saksalainen joululaulu ”Leise Rieselt Der Schnee”, kulkeutui X-Cell Records -levy-yhtiön johtajalle George Glueckille, joka oli niin vakuuttunut Sarahin äänestä, että solmi levytyssopimuksen hänen kanssaan vuonna 2000.
Connorin ensimmäinen single "Let's Get Back To Bed – Boy" julkaistiin toukokuussa 2001 ja se nousi Saksan ja Itävallan top 5 -listoille. Hänen debyyttialbuminsa "Green Eyed Soul" nousi Saksan albumilistoilla toiseksi ja nousi myös monien muiden maiden listoilla kymmenen myydyimmän kärkeen. Suomessa hänet muistetaan varmaan parhaiten maaliskuussa 2002 julkaistusta "From Sarah With Love" -balladista, joka ylsi täällä parhaimmillaan singlelistan kolmannelle sijalle. "Green Eyed Soul" -albumin menestystä seurasi kesällä 2002 Saksan, Itävallan ja Sveitsin kiertue, jonka jälkeen Connor vetäytyi levytysstudioon äänittämään toista albumiansa.
Syksyllä 2002 julkaistiin Connorin toinen albumi "Unbelievable", jota edelsi yhteistyössä The Fugees -tähti Wyclef Jeanin kanssa tehty "One Nite Stand" -single. "Unbelievable" ei menestynyt ihan yhtä hyvin kuin edeltäjänsä. Albumilta julkaistiin neljä singleä, joista "Bounce" ja "He's Unbelievable" menestyivät hyvin myös muun muassa Yhdysvalloissa sekä Australiassa.
"Bounce"-singlen julkaisun aikoihin Connor yllätti kertomalla olevansa raskaana silloiselle poikaystävälleen, Natural-yhtyeessä laulavalle Marc Terenzille. Ennen äitiyslomalle vetäytymistään Connor julkaisi vielä aiempia albumeita herkemmän "Key To My Soul" -levyn. Helmikuussa 2004 syntyi Connorin ensimmäinen lapsi, Tyler. Samoihin aikoihin "Bounce" alkoi soida yhä tiuhempaan tahtiin Amerikan radioaalloilla ja äitiyslomasta huolimatta Connorin levy-yhtiö päätti julkaista Pohjois-Amerikassa albumin nimeltä "Sarah Connor", joka oli koottu Connorin kolmen Euroopassa julkaistun albumin kappaleista. Vähäisen promootion vuoksi albumi nousi Amerikassa vain Billboard-listan sijalle 106. Sama kokoelma-albumi ja "Bounce"-single julkaistiin myöhemmin keväällä myös Britanniassa ja Australiassa, sekä samantyylinen kokoelma Japanissa nimellä "Bounce".
Jo vuoden 2004 syksyllä Sarah Connor palasi studioon ja tuloksena oli maaliskuussa 2005 julkaistu albumi "Naughty But Nice", joka oli Connorin ensimmäinen Saksassa listaykköseksi yltänyt albumi. Albumilta julkaistiin myös kaksi listaykköseksi noussutta singleä; "Living To Love You" ja "From Zero To Hero", joka soi myös "Robots"-animaatioelokuvassa. Samana syksynä Connor lähti jälleen kiertueelle; osin loppuunmyyty "Naughty But Nice Tour" kattoi jälleen Saksan, Itävallan ja Sveitsin. Kiertueen aikana hän levytti joulualbumin "Christmas In My Heart", joka julkaistiin marraskuun lopulla 2005. Työntäyteisen vuoden jälkeen oli aika pitää taukoa ja joulukuussa Sarah vahvisti olevansa jälleen raskaana. Tytär Summer syntyi kesäkuussa 2006.
Marraskuussa 2006 julkaistiin joulusingle "The Best Side Of Life", joka korvasi Melanie Thorntonin "Wonderful Dream (Holiday Is Coming)"-kappaleen Saksan Coca-Colan joulun tunnuslauluna Coca-Cola mainoksissa ja Saksaa kiertävissä Coca-Colan joulurekoissa. "The Best Side Of Life" lisättiin myös joulualbumi "Christmas In My Heart"in uuteen painokseen ja samoihin aikoihin ulos tuli myös "Christmas In My Heart – live in concert" DVD, joka sisälsi Connorin edellisenä jouluna kuvatun ja silloin TV:ssä esitetyn joulukonsertin.
Varsinainen suuri comeback seurasi kuitenkin vasta maaliskuussa 2007, kun Connor julkaisi kuudennen studioalbuminsa "Soulicious", joka sisälsi coverversioita Connorin omien idoleiden (esimerkiksi Marvin Gaye, Aretha Franklin ja Stevie Wonder) soul-klassikoista sekä kaksi uutta kappaletta, jotka Connor on itse sanoittanut. Albumin ensimmäinen single "The Impossible Dream (The Quest)" sai kunnian toimia saksalaisnyrkkeilijä Henry Masken kehäänastumiskappaleena Masken suuressa comeback-ottelussa Virgil Hilliä vastaan ja kappaleen musiikkivideokin sijoittuu nyrkkeilymaailmaan. Connor pääsi myös jälleen tekemään yhteistyötä yhden maailmantähden kanssa; "Soulicious"-albumin toinen single "Sexual Healing" on duetto yhdysvaltalaisen R&B-laulaja Ne-Yon kanssa.
Keväällä 2008 Connor palasi studioon. Tuloksena syntyi loppukesästä julkaistu albumi "Sexy As Hell", jonka kappaleista suuri osa (mm. ensimmäinen single "Under My Skin") on tanskalaisen hittituottaja Remeen käsialaa. Toisena singlenä albumilta julkaistiin koskettava balladi "I'll Kiss It Away", joka kertoo Connorin sydänvikaisena syntyneen tyttären ensikuukausista. Albumi ei kuitenkaan menestynyt aiempien levyjen tavoin ja se myikin yhteensä vain reilut 50 000 kopiota. Keväällä 2009 Connor duetoi latinotähti Enrique Iglesiasin kanssa kappaleella "Takin' Back My Love". Kappaleesta on julkaistu monia eri versioita eri maissa tunnettujen naissolistien kanssa. Kansainvälisessä versiossa Iglesiaksen duettopartnerina toimii Ciara, Connorin versiota soitettiin lähinnä Keski-Euroopan maissa. Helmi-huhtikuussa nähtiin myös Connorin kolmas kiertue. "Sexy As Hell Tour" vieraili liki kolmessakymmenessä kaupungissa Saksassa ja Itävallassa, mutta ei ollut puolityhjine areenoineen edeltäjiensä kaltainen menestys.
Seuraavan singlensä, "Cold As Ice", Connor julkaisee kuluvan vuoden syyskuussa ja myöhemmin on luvassa myös uusi albumi. Sen lisäksi hän toimii elokuussa käynnistyvässä Saksan "X-Factorissa" tuomarina.
Connor oli naimisissa amerikkalaisen muusikon Marc Terenzin kanssa vuosina 2004–2008, ja heillä on kaksi lasta, helmikuussa 2004 syntynyt poika ja kesäkuussa 2006 syntynyt tytär. Summerilla oli syntyessään sydämessä reikä. Kaksi kuukautta syntymän jälkeen Summerin sydän leikattiin onnistuneesti ja hänen oletetaan kasvavan normaalisti täysin terveeksi aikuiseksi.
Kesällä 2005 Saksassa päästiin seuraamaan Terenzien yksityiselämää tositv-ohjelmassa "Sarah & Marc in Love", jossa kamerat seurasivat paria kolme kuukautta heidän valmistautuessa Espanjassa pidettäviin julkkishäihinsä. Virallisesti he olivat avioituneet jo heti Tylerin syntymän jälkeen 2004, mutta varsinainen hääjuhla pidettiin vasta elokuussa 2005.
Heinäkuussa 2008 Saksassa nähtiin kahdeksanosainen tosi tv-ohjelma "Sarah & Marc crazy in Love", joka oli jatkoa muutaman vuoden takaiselle "Sarah & Marc in Love"-ohjelmalle. Vain muutama kuukausi TV-ohjelman loputtua pari ilmoitti avioerostaan.